(1896) Also dat mach heyten dat lant van beloften , als een geheel overleggen wil , ende is overvloyende van melch ende honinch , als God den kynderen van Israhel belooft hadde .Ick hebbe daer gereden , daar selenecums ende rosemaryn ende andere welrukende cruyden .Den XIX dach van Augusto derselver maent , als wy ons cortesyen den Mockers betaelt hadden , te weten dat drinckgelt ende dat overdrach vanden eselen , gelyck als wy overcomen waren mit den patroen vanden ongelovigen ende dat geleye vernuecht was , hebben wy Jappha verlaten , smorgens omtrent X uren ende syn gegaen alte samen in aken ende hebben ons so laten setten in ons grote schip : te weten in ons grote corveel , welck lach voer Jappha , een groot stucweechs in die see , danckende Got dat hy ons gespaert hadde , dat wy ons bevaerde ende pelgrimagien volbracht hadden ende det wy waren verlost uuten handen van den ongeloovigen ende voort uut alle allendicheyt , laet ons God bidden altesamen , dat wy also moeten versuecken dat hemelsche Jherusalem , als wy versocht hebben dat aertsche Jherusalem , tot dat profyt van onsen sielen .